Διάταξη του Πρωτοδικείου (πρώτο τμήμα) της 29ης Σεπτεμβρίου 1997. - Société anonyme de traverses en béton armé (Sateba) κατά Επιτροπής των Ευρωπαϊκών Κοινοτήτων. - Συμβάσεις δημοσίων έργων και κρατικών προμηθειών - Καταγγελία - Διαδικασία διαπιστώσεως παραβάσεως - Απόφαση περί θέσεως στο αρχείο της καταγγελίας - Προσφυγή ακυρώσεως - Απαράδεκτη. - Υπόθεση T-83/97.



Συλλογή της Νομολογίας του Δικαστηρίου 1997 σελίδα II-01523



Περίληψη



Λέξεις κλειδιά

Προσέγγιση των νομοθεσιών - Διαδικασίες συνάψεως συμβάσεων δημοσίων έργων και κρατικών προμηθειών στους τομείς του ύδατος, της ενέργειας, των μεταφορών και των τηλεπικοινωνιών - Οδηγία 93/38 - Καταγγελία υποβαλόντος προσφορά ότι η διοργανώτρια του διαγωνισμού αρχή παραβαίνει με τη συμπεριφορά της την οδηγία και παρεμποδίζει τον ελεύθερο ανταγωνισμό και την ελεύθερη κυκλοφορία των εμπορευμάτων - Εξέταση εκ μέρους της Επιτροπής με τη διαδικασία που προβλέπεται για παράβαση κράτους - Επιτρέπεται - Μη κίνηση της διαδικασίας του κανονισμού 17 - Κατάχρηση διαδικασίας - Δεν υφίσταται - Οι δύο διαδικασίες έχουν διαφορετικό και ανεξάρτητο χαρακτήρα

(Συνθήκη ΕΚ, άρθρο 169· κανονισμός 17 του Συμβουλίου· οδηγία 93/38 του Συμβουλίου)

Περίληψη

Νομοτύπως η Επιτροπή εξετάζει στο πλαίσιο της διαδικασίας του άρθρου 169 της Συνθήκης καταγγελία με την οποία υποβαλών προσφορά σε διαγωνισμό προς σύναψη συμβάσεως δημοσίων έργων ή κρατικών προμηθειών της καταγγέλλει ότι συνιστά παράβαση της οδηγίας 93/98, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών, καθώς και παρεμπόδιση του ελεύθερου ανταγωνισμού και της ελεύθερης κυκλοφορίας των εμπορευμάτων, η συμπεριφορά της διοργανώτριας του διαγωνισμού αρχής. Το βάσιμο της προσφυγής σ' αυτή τη διαδικασία δεν επηρεάζεται από το γεγονός ότι η καταγγελία αφορούσε αποκλειστικά τις ενέργειες της διοργανώτριας του διαγωνισμού αρχής και δεν περιελάμβανε επίκριση ούτε της εφαρμοστέας εθνικής νομοθεσίας ούτε της συμπεριφοράς της εμπλεκομένης κυβερνήσεως, διότι, στο σύστημα εφαρμογής των κοινοτικών κανόνων στον τομέα των δημοσίων έργων και των κρατικών προμηθειών, για τις πράξεις των διοργανωτριών αρχών ευθύνονται τα κράτη μέλη από τα οποία αυτές εξαρτώνται.

Καθόσον η εν λόγω καταγγελία δεν περιλαμβάνει καμία σαφή ένδειξη από την οποία να μπορεί να χαρακτηρισθεί αυτή ως αίτημα υποβαλλόμενο βάσει του άρθρου 3, παράγραφος 2, στοιχείο ββ, του κανονισμού 17, η Επιτροπή ουδόλως ενεργεί κατά κατάχρηση διαδικασίας όταν δεν την εξετάζει ενόψει του δικαίου του ανταγωνισμού.

Εξάλλου, και αν ακόμα υποτεθεί ότι η καταγέλλουσα κάλεσε νομότυπα την Επιτροπή να κινήσει διαδικασία βάσει του κανονισμού 17, η εν λόγω διαδικασία εξακολουθεί να παραμένει ανεξάρτητη από εκείνη που οδηγεί σε διαπίστωση και σε παύση της συμπεριφοράς κράτους μέλους το οποίο παραβιάζει το κοινοτικό δίκαιο, καθόσον οι δύο διαδικασίες επιδιώκουν διαφορετικούς σκοπούς και διέπονται από διαφορετικούς κανόνες. Το γεγονός ότι η Επιτροπή αποφασίζει να μην κινήσει διαδικασία διαπιστώσεως παραβάσεως κράτους ή να μη συνεχίσει μια τέτοια διαδικασία που έχει ήδη κινηθεί δεν μπορεί να σημαίνει ότι η Επιτροπή εμποδίζεται να διαπιστώσει ότι οι ενέργειες της οικείας διοργανώτριας διαγωνισμού συνιστούν παράβαση των διατάξεων περί του ανταγωνισμού και να διατάξει την παύση της διαπιστωθείσας παραβάσεως. Επομένως, μια απόφαση περί θέσεως καταγγελίας στο αρχείο, ληφθείσα στο πλαίσιο διαδικασίας διαπιστώσεως παραβάσεως κράτους, εντάσσεται αποκλειστικά στο πλαίσιο της διαδικασίας αυτής και δεν αποτελεί σιωπηρή απόρριψη καταγγελίας υποβληθείσας βάσει του κανονισμού 17, οπότε δεν επηρεάζει την έννομη θέση του καταγγέλλοντος στο πλαίσιο ενδεχόμενης διαδικασίας εφαρμογής των κανόνων του ανταγωνισμού.